Jack Frost-plakat fra 1934. Tegnet av Ub Iwerks
**Ub Iwerks** (født **Ubbe Ert Iwwerks** 24. mars 1901 i Kansas City, Missouri; død 7. juli 1971 i Burbank, California) var en amerikansk tegnefilmskaper og animatør. Han arbeidet i hovedsak hos Walt Disney, og tegnet blant annet de to første Mikke Mus-filmene.

Liv og virke
------------

### Bakgrunn

Ub Iwerks var sønn av Eert Ubbe Iwwerks, som immigrerte til USA i 1869 fra landsbyen Uttum i Ostfriesland (nordvestre Tyskland, nå del av Krummhörn). Ubs fulle navn, Ubbe Ert Iwwerks, dukker opp i *Alice Comedies*; senere forenklet han navnet.

### Karriere

Iwerks var 18 år da han ble kjent med Walt Disney. De var kolleger ved Pesman-Rubin Commercial Art Studio i Kansas City. I 1920 gjorde de et lite vellykket forsøk på å starte et eget firma. Deretter arbeidet de i et reklamefilmfirma i Kansas City. Firmaet laget animasjonsfilmer for lokale kinoer.

Iwerks og Disney utfylte hverandre. Iwerks var en meget rask og fleksibel kunstner, mens Disney hadde ideer, visjoner og forretningstalent, og da Disney åpnet sitt eget tegnefilmstudio i 1923, ble Iwerk invitert til å arbeide der med ham. Han laget de to første Mikke Mus-filmene, *Plane Crazy* og *Gallopin' Gaucho,* begge i 1928. Disse var stumfilmer, og etter at publikum året før hadde opplevd *The Jazz Singer*, som var den første spillefilmen med lyd, var det dét de ville ha. Disney, som alltid var villig til å prøve ny teknologi, bestemte seg da for å lage en Mikke Mus-film med lyd, og i november 1928 kom *Steamboat Willie*, med Disney og Iwerks som ansvarlige. Denne ble svært populær.

I 1930 forlot han Disneys studio etter en uoverensstemmelse med Walt Disney. Han var blitt tilbudt økonomisk støtte av forretningsmannen Pat Powers, så han kunne åpne sitt eget animasjonsstudio samme år. Her laget og utga han mange filmer om figuren «Flip the Frog». Han utviklet også sitt eget multiplankamera i 1934. I motsetning til Lotte Reinigers multiplankamera, som hadde glassplatene montert over hverandre, hadde Iwerks kamera glassplater stående bak hverandre med ulik avstand fra kameraet. Iwerks kamera ble brukt i flere Disney-filmer etter at han kom tilbake dit i 1940, som tekniker, ingeniør og oppfinner.

Iwerks tegnefilmer holdt et høyt kunstnerisk nivå, men handlingen i dem var sjelden fengslende, og han klarte heller ikke å utvikle figurer som var sjarmerende og artige nok til å sikre suksess. Han stengte studioet sitt i 1936, og laget tegnefilmer for andre produsenter frem til 1940, da han vendte tilbake til Walt Disneys studio. Da han kom tilbake dit, fikk han frie hender til å arbeide med teknisk utvikling, og sørget for at filmsjangeren gjorde store fremskritt. Han klarte å kombinere animasjon og realfilm som for eksempel i *Mary Poppins* (1964). Han hjalp også til med å utvikle attraksjoner i Disneys fornøyelsesparker i California og Florida. Han ble hos Disney til sin død i 1971.

Utmerkelser
-----------

* 1960 – Oscar, «Technical Achievement Award»
* 1964 – Oscar, nominert for beste spesialeffekter, for Hitchcocks *The Birds (Fuglene)*
* 1965 – Oscar, æres-prisen Academy Award of Merit
* 1989 – Utnevnt til en Disney Legend (post mortem)

Referanser
----------

1. 1 2   Encyclopædia Britannica Online, Encyclopædia Britannica Online-ID biography/Ub-Iwerks, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 27. april 2014[Hentet fra Wikidata]
3. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
4. 1 2   Animation: A World History: Volume I: Foundations - The Golden Age (2016 Taylor & Francis ed.), side(r) 113[Hentet fra Wikidata]
5. 1 2 3   Who's Who in Animated Cartoon (2006 Applause Theatre & Cinema Books ed.), avsnitt, vers eller paragraf Iwerks, Ubbe Ert (Ub)[Hentet fra Wikidata]
6. ↑   Lambiek Comiclopedia, Lambiek Comiclopedia artist ID i/iwerks\_ub, besøkt 9. oktober 2017[Hentet fra Wikidata]
7. ↑   Find a Grave, Find a Grave 8690, besøkt 9. oktober 2017[Hentet fra Wikidata]
8. ↑   «Disney Legends: Ub Iwerks», publisert i Disney D23, besøkt 8. april 2017[Hentet fra Wikidata]
9. 1 2 3 4   Internet Movie Database, www.imdb.com, besøkt 2. februar 2023[Hentet fra Wikidata]
10. ↑  Iwerks' navn kom fra Frisland i Tyskland. Faren var tysk immigrant til USA.
11. 1 2 3  «Ub Iwerks | American animator and special-effects technician». *Encyclopedia Britannica* **(engelsk)**. Besøkt 1. april 2019.
12. ↑  Grace (2017), location 606
13. ↑  Grace (2017), location 2693

Kilder
------

* Grace, Whitney (2017). *Lotte Reiniger : pioneer of film animation*. Jefferson, North Carolina. ISBN 9781476662060. OCLC 966561160.  [Kindle edition]

Eksterne lenker
---------------

* *The Cuckoo Murder Case*. En Flip the Frog-film. 7:21. Tegnet og produsert av Ub Iwerks. Publisert på YouTube.com av Vintage Cartoons Channel
* (en) Ub Iwerks på Internet Movie Database Rediger på Wikidata

* (sv) Ub Iwerks i Svensk Filmdatabas Rediger på Wikidata

* (fr) Ub Iwerks på Allociné Rediger på Wikidata

* (en) Ub Iwerks på AllMovie Rediger på Wikidata

* (en) Ub Iwerks hos Turner Classic Movies Rediger på Wikidata

* (en) Ub Iwerks hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Nationalencyklopedin **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NKC **·** BNE
 |